CELEX: 32007R1545
Language: ro
Date: 2007-12-20 00:00:00
Title: Regulamentul (CE) nr. 1545/2007 al Comisiei din 20 decembrie 2007 de stabilire a cantității complementare de zahăr brut din trestie-de-zahăr originar din statele ACP și India pentru aprovizionarea rafinăriilor în perioada cuprinsă între 1 octombrie 2007 și 30 septembrie 2008

21.12.2007   
            
            
               RO
            
            
               Jurnalul Oficial al Uniunii Europene
            
            
               L 337/67
            
         
      REGULAMENTUL (CE) NR. 1545/2007 AL COMISIEI
   
   din 20 decembrie 2007
   de stabilire a cantității complementare de zahăr brut din trestie-de-zahăr originar din statele ACP și India pentru aprovizionarea rafinăriilor în perioada cuprinsă între 1 octombrie 2007 și 30 septembrie 2008
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 29 alineatul (4) al doilea paragraf,
   întrucât:
   
               (1)
            
            
               Articolul 29 alineatul (4) din Regulamentul (CE) nr. 318/2006 prevede că, în ceea ce privește cantitatea complementară necesară pentru a garanta, în cursul anilor de comercializare 2006/2007, 2007/2008 și 2008/2009, o aprovizionare adecvată a rafinăriilor Comunității, se suspendă aplicarea taxelor de import pentru zahărul din trestie-de-zahăr destinat rafinării și provenind din statele menționate în anexa VI din regulamentul menționat.
            
         
               (2)
            
            
               Cantitatea complementară se stabilește în conformitate cu articolul 19 din Regulamentul (CE) nr. 950/2006 al Comisiei din 28 iunie 2006 de stabilire a normelor de aplicare, pentru anii de comercializare 2006/2007, 2007/2008 și 2008/2009, privind importul și rafinarea produselor din sectorul zahărului în cadrul anumitor contingente tarifare și acorduri preferențiale (2), pe baza unui bilanț previzional al cantității de zahăr brut destinat consumului. Pentru anul de comercializare 2007/2008, bilanțul indică necesitatea de a importa o cantitate complementară de zahăr brut pentru a satisface cerințele de aprovizionare ale rafinăriilor Comunității.
            
         
               (3)
            
            
               În vederea garantării unui nivel suficient de aprovizionare cu zahăr brut pentru ca rafinăriile din cadrul Comunității să își poată acoperi necesarul tradițional de aprovizionare, cantitatea complementară ar trebui alocată țărilor terțe în cauză astfel încât să se asigure livrarea completă. Pentru India, se consideră potrivit să se mențină o cantitate inițială de 10 000 tone. În ceea ce privește necesarul de aprovizionare rămas, ar trebui stabilită o cantitate globală pentru statele ACP, care s-au angajat în mod colectiv să pună în aplicare proceduri de repartizare între ele a cantităților pentru a asigura aprovizionarea adecvată a rafinăriilor.
            
         
               (4)
            
            
               Măsurile prevăzute în prezentul regulament sunt conforme cu avizul Comitetului de gestionare a zahărului,
            
         ADOPTĂ PREZENTUL REGULAMENT:
   Articolul 1
   Pentru perioada cuprinsă între 1 octombrie 2007 și 30 septembrie 2008, cantitatea complementară de zahăr brut din trestie-de-zahăr destinat rafinării de la codul NC 1701 11 10, după cum se prevede la articolul 29 alineatul (4) din Regulamentul (CE) nr. 318/2006, este de:
   
               (a)
            
            
               70 000 tone exprimate în zahăr alb originar din statele enumerate în anexa VI la Regulamentul (CE) nr. 318/2006, cu excepția Indiei;
            
         
               (b)
            
            
               10 000 tone exprimate în zahăr alb originar din India.
            
         Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 decembrie 2007.
      
         
            Pentru Comisie
         
         Mariann FISCHER BOEL
         
         
            Membru al Comisiei
         
      
   
   
      (1)  JO L 58, 28.2.2006, p. 1. Regulament modificat ultima dată prin Regulamentul (CE) nr. 1260/2007 (JO L 283, 27.10.2007, p. 1).
   
      (2)  JO L 178, 1.7.2006, p. 1. Regulament modificat ultima dată prin Regulamentul (CE) nr. 371/2007 (JO L 92, 3.4.2007, p. 6).